Par informatīvo ziņojumu par telpu nomu vakcinācijas nodrošināšanai

Lai nodrošinātu masveida vakcinācijas pret Covid-19 uzsākšanu ir nepieciešama atbilstoša infrastruktūra, turklāt epidemioloģiskās drošības nodrošināšanai vakcinācijas telpām jābūt ar plašu funkcionalitāti (atbilstoša platība, viegla piekļuve, plaša autostāvvietu novietne u.tml.).

Veselības ministrija ir saņēmusi samērā plašu objektu loka piedāvājumu no pašvaldībām un šādas telpas tiks pieņemtas lietošanā bezatlīdzības formā noteiktos gadījumos sedzot atsevišķus uzturēšanas izdevumus vai arī slēdzot nomas līgumus.

Ņemot vērā Rīgas pilsētā un tās apkārtnē esošo lielo iedzīvotāju skaitu, lietderīgi ir piesaistīt arī privāto uzņēmēju piedāvātās telpas, kuru funkcionalitāte dažādos aspektos ir pārāka par Rīgas pilsētā pieejamiem pašvaldības īpašumiem.

Saskaņā ar Ministru kabineta 2013.gada 29. oktobra noteikumu Nr. 1191 "[Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem](https://likumi.lv/ta/id/261500-kartiba-kada-publiska-persona-noma-nekustamo-ipasumu-no-privatpersonas-vai-kapitalsabiedribas-un-publice-informaciju-par-nomata...)" 2.12.apakšpunktu noteikumus nepiemēro, izņemot šo noteikumu [17.](https://likumi.lv/ta/id/261500#p17)un [18. punktu](https://likumi.lv/ta/id/261500#p18), ja nomā nekustamo īpašumu valsts stratēģisko vajadzību nodrošināšanai vai starpvalstu pasākumu organizēšanai saskaņā ar Ministru kabineta lēmumu.

Lai nodrošinātu nepieciešamo telpu nomu un iekārtošanu savlaicīgi vēl pirms 2021.gada 1.aprīļa Ministru kabinetam ir jāpieņem lēmums par konkrētu telpu nomu valsts stratēģisko vajadzību (vakcinācijas pakalpojuma sniegšanas) nodrošināšanai.

Tika veikta tirgus izpēte[[1]](#footnote-1) un Nacionālais veselības dienests sadarbībā ar Veselības ministrijas Vakcinācijas projekta biroju ir izvērtējis un atzinis kā piemērotākās šādas telpas, kuras tiktu nomātas no privātpersonām:

**1) Starptautiskais izstāžu centrs Ķīpsalā (adrese: Ķīpsalas iela 8, Rīga), (Iznomātājs - SIA „RTU-BT 1”, reģ.nr.40003325653,** **jur. adrese: Ķīpsalas iela 8, Rīga, LV-1048, Latvija).**

Tiek piedāvāts izveidot masveida vakcinācijas centru, lai nodrošinātu masveida vakcināciju ļoti īsā laika periodā, kā arī var piedāvāt risinājumus un aprīkojumu mobilo vakcinācijas kabinetu izveidē visā Latvijā.

Lai nodrošinātu iespēju vienlaikus vakcinēt lielāku cilvēku skaitu, tiek piedāvāts ātri un kvalitatīvi pielāgot, izbūvēt un aprīkot telpas, transformējot tās par:

- vakcinācijas kabinetiem;

- vakcinācijas reģistrācijas telpām;

- uzgaidāmajām telpām.

Iespējas:

a)    Halle 1 – 6700 m2un Halle 2 -  9300 m2 lielas multifunkcionālas halles, kuras aprīkojot ar izstāžu stendu materiāliem un zonējuma drapērijām iespējams transformēt par vakcinācijas centru; halle aprīkota ar WC un dušu blokiem, lielizmēra piegādes vārtiem, divām ieejām no vestibila.

b)    izmantojot 7 lielos transporta vārtus, hallē iespējams operatīvi ievest un uzstādīt  lielizmēra konteinerus, kas nodrošina papildu sanitāro mezglu vai medicīnas specializēto telpu un aparatūras izvietošanu;

c)    halle aprīkota ar ventilāciju, apkuri, jaudīgiem elektropieslēgumiem, visā hallē ir šahtu tīkls individuāliem ūdens un kanalizācijas pieslēgumiem, kur var izvietot arī skābekļa pievades sistēmas vai citas nepieciešamās komunikācijas;

d)    250m2un 650m2 lielas konferenču zāles var transformēt un pielāgot mediķu, koordinācijas centra, atbalsta personāla un kontroles vajadzībām; izeja uz balkona no abām konferenču telpām nodrošina iespēju vizuāli novērtēt norisi.

e)    Izstāžu centrs aprīkots ar jaudīgu interneta pieslēgumu;

f)    var nodrošināt kvalificētu personālu gan pastāvīgai elektroapgādes un ūdens/kanalizācijas apgādes uzraudzībai, gan apsardzes un kontroles pakalpojumu sniegšanai;

g)    pieredze straujā telpu pārbūvē un atbilstoša personāla jaudas ļauj nodrošināt operatīvu reakciju uz telpu transformēšanas nepieciešamību;

h)    līdzās izstāžu centram atrodas plašas stāvvietas (450 automašīnām) un ērti piebraucamie ceļi līdz katrām durvīm;

i)    var piedāvāt arī dažādu krēslu, galdu nomu, mobilo sienu izveidi, kas izveidotu atsevišķas darba telpas noteiktam cilvēku skaitam, kā arī nodrošināt roku dezinfekcijas līdzekļu izvietošanu attiecīgajās telpās, kā arī virsmu dezinfekciju un telpu uzkopšanu. Tāpat var nodrošināt dažādus tehnoloģiskos risinājumus, ja nepieciešama apskaņošana, papildu apgaismojums, telpu un eju marķējums vai īpašas norādes. Var piesaistīt arī personālu, kas var veikt procesu vai cilvēku reģistrāciju, informēšanu, kontroli;

k) ēdināšanu personālam.

**2)** **ATTA CENTRE (adrese: Krasta iela 60, Rīga) (Iznomātājs - SIA “ANEKSO”, reģ.Nr. 40103553195, jur.adrese: Kurzemes prospekts 88 – 18, Rīga)** - izveidots kā lielākais kongresu centrs Baltijā un darbojas kopš 2020.gada septembra. ATTA CENTRE spēj nodrošināt:

a) Centrāla vieta un laba infrastruktūras pievade.

b) 6823 m2 pirmā stāva telpas, kas ir izmantojamas vienkopus vai dalāmas atsevišķās telpās.

c) Plaša autostāvvieta ar 245 vietām.

d) Spēcīga gaisa apmaiņa telpās un pilna gaisa apmaiņa notiek 30 minūšu laikā.

e) Ledusskapjus un saldētavas medikamentu un testēšanas materiālu uzglabāšanai.

f) Ēdināšanu personālam.

g) Garderobi personālam ar visām labierīcībām.

h) Spējam nodrošināt cilvēku plūsmas sadali – atsevišķu ieeju un izeju, lai cilvēku plūsmas nesatiekas.

i) Distances ievērošanu gan apmeklētājiem, gan personālam.

Minētie objekti ir izvēlēti, ņemot vērā pieejamās plašās telpas, funkcionalitāti, atrašanās vietu un pieejamo autostāvvietu skaitu. Tāpat ir apzinātās citas iespējamās telpas, kuras papildus nepieciešamības gadījumā varētu tikt izskatītas kā alternatīvs risinājums vai pat papildus kapacitātes nodrošināšanai, kas lielā mērā būs atkarīgs no Rīgas pašvaldības piešķirto telpu izmantošanas iespējām.

**Valsts akciju sabiedrība “Valsts nekustamie īpašumi” informēja, ka ar līdzvērtīgu platību un funkcionalitāti 1.kārtā piesaistāmajām telpām (pielikumā – Telpu piesaistes masveida vakcinācijas centriem kritēriji) nav pieejami valsts īpašumi.**

Pēc Ministru kabineta apstiprinoša lēmuma tiks uzsākta līgumu slēgšanas procedūra, kuru nodrošinās Nacionālais veselības dienests. **Līgumu slēgšanas procesā tiks noskaidrotas arī precīzas izmaksas un papildus pieejamie pakalpojumi, kā arī to izmantošanas lietderība un iespējas tos iepirkt no citiem pakalpoju sniedzējiem. Atbilstoši aktuālajai nepieciešamībai tiks izvērtēta vajadzība piesaistīt citus nepieciešamos pakalpojumu sniedzējus.**

**Veselības ministrija nedēļas laikā iesniegs Finanšu ministrijā informāciju par nepieciešamo finansējumu, aktualizējot iepriekš Finanšu ministrijā iesniegto Covid-19 vakcinācijas plāna indikatīvā finansējuma aprēķinu 2021.gadam.**

Veselības ministrs D.Pavļuts

Iesniedzējs: Veselības ministrs D.Pavļuts

Vīza: Valsts sekretāre D.Mūrmane-Umbraško

Pielikums

**Telpu piesaistes masveida vakcinācijas centriem kritēriji**

Telpu piesaiste masveida vakcinācijas centriem plānota 2. kārtās. Pirmie tiks atvērti vakcinācijas centri ēkās ar maksimālu platību telpai, kuru var izmantot vienkopus (nesadalīta ar sienām), lai sasniegtu vakcinēšanas kapacitāti līdz 20 000 vakcinācijas nedēļā (180 – 360 vakcinācijas stundā). Pēc nepieciešamības, vadoties no pieejamo vakcīnu apjoma un nepieciešamības nodrošināt plašāku ģeogrāfisko pārklājumu un pieejamību iedzīvotājiem, tiks slēgti līgumi ar mazākas platības telpu īpašniekiem.

Būtiska ir iespēja nodrošināt vakcinācijas centra darbību periodā no 1. aprīļa līdz vismaz 30. augustam.

1. kārtā piesaistāmo telpu prasības: ar vienkopus izmantojamas telpas platību vismaz 5000 m2; bezmaksas stāvvietas vismaz 180 auto. Prasības aprēķinātas no mērķa kapacitātes 20 000 vakcinācijas nedēļā.

2. kārtā piesaistāmo telpu prasības: ar vienkopus izmantojamas telpas platību vismaz 1500 m2; bezmaksas stāvvietas vismaz 45 auto. Prasības aprēķinātas no mērķa kapacitātes 5 000 vakcinācijas nedēļā.

Pamatprasības vakcinācijas centra ēkām:

* atrodas Rīgas teritorijā;
* sabiedriskā transporta pietura ne tālāk par 300 m;
* iespēja nodrošināt vienvirziena apmeklētāju plūsmu (ieeja nodalīta no izejas);
* telpu pieejamība cilvēkiem ar kustību traucējumiem vai ratiņkrēslos;
* apsildāma;
* platjoslas internet pieslēgums;
* telpas ir pietiekami apgaismotas un ar darbojošos mehānisko ventilāciju (pieteikumā obligāti norādīt ventilācijas sistēmas veiktspējas rādītājus);
* vakcinācijas telpā nedrīkst būt mīkstais grīdas segums, grīdām jābūt viegli dezinficējamām;

Atkarībā no masu vakcinācijas centra telpu konfigurācijas, ir iespējams zonu dalījums atsevišķās telpās vai apvienojot tās.

Telpas, kas jānodrošina vakcinācijas centra telpu īpašniekam:

* vakcinācijas zāle/telpa;
* slēdzama vakcinācijas darbinieku telpa (virsdrēbēm, atpūtas brīžiem starp maiņām);
* labierīcības telpas gan apmeklētājiem, gan darbiniekiem (vēlams atsevišķas, taču atkarīgs no konkrētās ēkas);
* atsevišķa slēdzama un ar signalizāciju aprīkota vakcīnu uzglabāšanas telpa.

Veselības ministrs D.Pavļuts

Iesniedzējs: Veselības ministrs D.Pavļuts

Vīza: Valsts sekretāre D.Mūrmane-Umbraško

1. **Saņemtie un par atbilstošākajiem atzītie piedāvājumi:**

   **SIA „RTU-BT 1” (29295,00 euro + PVN mēnesī) + (aptuveni 4000-5000 euro mēnesī par elektronerģiju);**

   **SIA “ANEKSO” (45520,66 euro +PVN mēnesī) +(11826,45 mēnesī bez PVN par uzkopšanu un dezinfekciju);** [↑](#footnote-ref-1)